古镜赋（以明达古今鉴无善恶为韵）
何据 (Tang)
此镜何代。良工铸成。四规是彻。百鍊弥轻。裁冰比丽。止水侔清。时开宝匣。以厌山精。时既荷于提挈。敢有疲于将迎。所以图象必尽。遇态必呈。天地不藏。毫发不形。悦孤鸾之舞影。怨垂泪之表情。晓挂玉堂。将助晴阳之照。夜流金鹊。不让太阴之明。夫其月曙开奁。窗昏启闼。目短自见。因君以达。发乱未理。待我将豁。曩者久积氛雾。半沾沙土。蟾埋影涩。痕深翳聚。其性不耗。其器不窳。何造化之奇物。历春秋之万古。幸得怀铅再治。负局斯临。盘龙发彩。元兔生阴。箧笥见赏。缁尘不侵。鉴穷高远。光烛湮沈。举弃物于未废。喜昔人之遗音。何异荆山辨玉。丰城识剑。蓂荚亏而转丽。平冰铺而不陷。近日而阳燧无燄。向人而元发夺鉴。若乃秦楼对月。魏乘临珠。共照而车中转丽。双明而台上不孤。持衡在人。铨署重其进退。元龟不远。掌握通于有无。夫其创物斯妙。成规作典。盖视有同异。而鉴无深浅。秦得金以龙兴。夏亡玉而国剪。喻无不至。作戒示于后昆。湛而不流。比水通于上善。国工是作。端形是托。将审已于寸心。察众人之所恶。